Národná rada Slovenskej republiky

VIII. volebné  obdobie

 Číslo: CRD-2095/2020

321a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov v súvislosti s ochorením COVID-19 (tlač 321) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov v súvislosti s ochorením COVID-19 (tlač 321) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 390 zo 4. novembra 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky 
	Výboru Národnej rady Slovenskej republiky pre financie a rozpočet
	Výboru Národnej rady Slovenskej republiky pre verejnú správu a regionálny rozvoj a 
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 135                zo 4. novembra 2020
•	Výbor Národnej rady Slovenskej republiky pre financie a rozpočet uznesením č. 98      zo 4. novembra  2020
•	Výbor Národnej rady Slovenskej republiky pre verejnú správu a regionálny rozvoj uznesením č. 46 zo 4. novembra 2020
•	Výbor Národnej rady Slovenskej republiky pre hospodárske záležitosti uznesením č. 82 zo 4. novembra 2020.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	V čl. I bode 2. § 27j ods. 1 druhej vete sa za slová „minimálnej pomoci“ vkladajú slová „alebo ako ad hoc pomoc“.

	V súlade s § 8 zákona č. 358/2015 Z. z.. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) možno pomoc poskytnúť aj ako ad hoc pomoc.

Výbor NR SR pre hospodárske záležitosti

Gestorský výbor odporúča schváliť

2.	V čl. I bode 2. v § 27j ods. 1 a 2 sa nad slovom „predpisu“ odkaz „9aa)" nahrádza odkazom „9u)" a poznámka pod čiarou k odkazu 9aa sa označuje ako poznámka pod čiarou k odkazu 9u.

Legislatívno-technická úprava.

Výbor NR SR pre hospodárske záležitosti

Gestorský výbor odporúča schváliť

3.	V čl. I. bode 2. § 27j ods. 2 sa za slová „minimálnej pomoci“ vkladajú slová „alebo návrh na poskytnutie ad hoc pomoci“.

Zmena potrebná v nadväznosti na úpravu znenia § 27j ods. 1.

Výbor NR SR pre hospodárske záležitosti

Gestorský výbor odporúča schváliť

4.	V čl. I. bode 2. § 27j odsek 3 znie:
„(3) Ministerstvo pripraví a zašle prostredníctvom Protimonopolného úradu Slovenskej republiky Komisii na notifikáciu schému štátnej pomoci9v) podnikom v odvetví cestovného ruchu, alebo pripraví a zašle Protimonopolnému úradu Slovenskej republiky  žiadosť o stanovisko k schéme minimálnej pomoci v odvetví cestovného ruchu alebo žiadosť o stanovisko k ad hoc pomoci v odvetví cestovného ruchu, určenej na náhradu škody spôsobenej prírodnými katastrofami alebo mimoriadnymi udalosťami.“.

Podľa zákona č. 358/2015 Z. z.. oficiálnu komunikáciu s Európskou komisiou zabezpečuje Protimonopolný úrad SR ako koordinátor pomoci. Text sa zároveň dopĺňa v nadväznosti na úpravu znenia § 27j ods. 1.

Výbor NR SR pre hospodárske záležitosti

Gestorský výbor odporúča schváliť

5.	V čl. I v bode 4 v § 31e  ods. 2 v úvodnej vete sa vypúšťa slovo „ak“ a v písmenách                      a) a b) sa slovo „a“ nahrádza slovom „alebo“.

Legislatívno-technická oprava duplicity použitia spojky „ak“. Kumulatívne podmienky aplikácie zákonného ustanovenia sa menia na alternatívne, pričom na aplikáciu ustanovenia sa vyžaduje splnenie jednej z podmienok, prípadne oboch podmienok súčasne.

Výbor NR SR pre hospodárske záležitosti

Gestorský výbor odporúča schváliť

6.	 V čl. I v bode 4 v § 31e  ods. 3 v úvodnej vete sa vypúšťa slovo „ak“ a v písmenách                     a) a b) sa slovo „a“ nahrádza slovom „alebo“.

Legislatívno-technická oprava duplicity použitia spojky „ak“. Kumulatívne podmienky aplikácie zákonného ustanovenia sa menia na alternatívne, pričom na aplikáciu ustanovenia sa vyžaduje splnenie jednej z podmienok, prípadne oboch podmienok súčasne.

Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 6 spoločne, s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov v súvislosti s ochorením COVID-19 (tlač 321) s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 84 zo 4. novembra 2020.
 
Týmto uznesením výbor zároveň poveril spoločného spravodajcu Ľuboša Krajčíra predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 4. novembra 2020

Peter K r e m s k ý, v.r.  
predseda Výboru NR SR 
pre hospodárske záležitosti